ראסל לונג

ראסל ביליו לונג (באנגלית: Russell Billiu Long; 3 בנובמבר 1918 – 9 במאי 2003) היה פוליטיקאי אמריקאי, אשר כיהן כחבר הסנאט של ארצות הברית מטעם לואיזיאנה בין השנים 1948–1987.

 ביוגרפיה 
 ראשית חייו 
ראסל ביליו לונג נולד ב-3 בנובמבר 1918 בשריבפורט שבלואיזיאנה, והיה בנם של יואי לונג ורוז מקונל לונג. במקור נקרא יואי פירס לונג השלישי, אך אביו הגיע זמן קצר לאחר לידתו ושינה את שמו לראסל. הוא נקרא על שם ראסל ביליו, בן הדוד האהוב על אמו.

לונג השלים את לימודי התואר הראשון שלו באוניברסיטת המדינה של לואיזיאנה בשנת 1939 וקיבל תואר במשפטים ממרכז המשפטים של אוניברסיטת המדינה של לואיזיאנה בשנת 1942. בזמן לימודיו באוניברסיטה, פגש לונג את קתרין האטיק והתחתן עימה. נולדו להם שתי בנות, קיי ופמלה. בשנת 1969 התגרשו השניים והוא נישא לקרוליין בייסון.

ביוני 1942, במהלך מלחמת העולם השנייה, התגייס לונג למילואים של הצי של ארצות הברית. הוא השתתף בפלישות בעלות הברית לצפון אפריקה, סיציליה, איטליה ודרום צרפת ופיקד על ספינת תובלה (LCT) בנחיתה בגל הראשון בקוואליר-סור-מר. הוא זכה בארבעה עיטורי כוכבי קרב על שירותו. בדצמבר 1945 הוא שוחרר כלוטננט, ובשנת 1947 נבחר לסגן המפקד הראשון של ארגון AMVETS.

 קריירה פוליטית 
עם שובו מהמלחמה, עסק לונג בעריכת דין. בשנת 1947 פעל במסגרת מסע הבחירות לבחירתו מחדש של דודו, ארל לונג, למשרת מושל לואיזיאנה. כאשר ארל לונג נכנס לתפקידו בשנת 1948, הוא מינה את ראסל לונג כיועצו הבכיר. בנובמבר אותה שנה נבחר ראסל לונג למלא את מקומו של הסנאטור ג'ון אוברטון, שנפטר, ואשר מקומו אויש זמנית על ידי ויליאם פיזל.

בניצחונו בבחירות לסנאט הפך לונג לאדם היחיד בהיסטוריה של ארצות הברית שקדמו לו באותו בית מחוקקים גם אביו וגם אמו. הוא נבחר ב־2 בנובמבר 1948, יום לפני יום הולדתו ה־30, ונכנס לתפקידו ב־31 בדצמבר – ובכך עמד בדרישת החוקה כי סנאטורים יהיו בני 30 לפחות עם כניסתם לתפקיד. מאחר שמילא מושב שהתפנה, זכה לונג ביתרון של כמה ימי ותק על פני חברי סנאט אחרים שנבחרו באותה מערכת בחירות של 1948, בהם לינדון ג'ונסון ויוברט האמפרי, שכהונתם החלה רשמית ב־3 בינואר 1949.

בין השנים 1953 ל־1987 היה לונג חבר בוועדת הכספים של הסנאט, האחראית על חקיקת מיסים; הוא כיהן כיושב־ראש הוועדה במשך 15 שנה, משנת 1966 ועד 1981, אז עברה השליטה בסנאט לידי הרפובליקנים והם נטלו את ראשות הוועדות. לונג שימש כמוביל הקואליציה של הנשיא לינדון ג'ונסון בסנאט, וסייע להעביר חוקים שכוננו תוכניות רבות במסגרת "החברה הגדולה", ובהן הקמת תוכנית מדיקר בשנת 1965. הוא כיהן כמצליף הרוב הדמוקרטי בשנים 1965–1969. כחבר הדמוקרטי הבכיר בוועדת הכספים של הסנאט, שיתף פעולה עם יושבי־הראש הרפובליקנים בוב דול ובוב פאקווד, והיה דמות מרכזית בהעברת חוק רפורמת המס של 1986.

לונג נודע בידע האנציקלופדי שלו בקוד המס הפדרלי. הוא הבין כי יוכל להשיג את יעדיו החקיקתיים בצורה היעילה ביותר אם יצרף את סדרי העדיפויות שלו כתיקונים לחוקי מס קיימים, במקום לקדם חקיקה ישירות בשמו. מאחר שכל ההכנסות הפדרליות ו־40 אחוז מכלל הוצאות הממשלה היו נתונות לשליטת ועדת הכספים של הסנאט, החזיק לונג בסמכות על כל הצעות החוק המרכזיות בנושא הכנסות ותוכניות סוציאליות, וכן על סחר חוץ ומכסים.
לפי הביוגרף בוב מאן: 

 מחלה ומוות 
ראסל לונג נפטר מאי ספיקת לב ב־9 במאי 2003. בעת מותו היה לונג הסנאטור האמריקאי האחרון שנותר בחיים מבין אלה שנכנסו לתפקידם בשנות ה־40. הלווייתו התקיימה בבאטון רוז', וכללה הספדים שנישאו על ידי נכדו, עורך הדין ראסל לונג מוזלי, ועל ידי עמיתיו לשעבר, ג'ון בנט ג'ונסטון וג'ון ברו.

 קישורים חיצוניים 



קטגוריה:אמריקאים ילידי לואיזיאנה
קטגוריה:שריבפורט: אישים
קטגוריה:בוגרי בית הספר למשפטים באוניברסיטת המדינה של לואיזיאנה
קטגוריה:חברי הסנאט של ארצות הברית מלואיזיאנה
קטגוריה:סנאטורים חברי המפלגה הדמוקרטית
קטגוריה:אמריקאים שנולדו ב-1918
קטגוריה:אמריקאים שנפטרו ב-2003